b"\n_START_ARTICLE_\nDavid Hungate\n_START_SECTION_\nKariera\n_START_PARAGRAPH_\nHungate je obiskoval College of Music na univerzi Severnega Teksasa. Igral je bas v njenem jazz ansamblu, the One O'Clock Lab Band, s katerim je med drugim leta 1970 sodeloval na Jazz festivalu v Montreauxu._NEWLINE_Hungate je posnel prve \xc5\xa1tiri albume skupine Toto, vklju\xc4\x8dno z Grammyjem nagrajenim albumom Toto IV. Skupino je zapustil kmalu po izidu tega albuma, da bi lahko dlje \xc4\x8dasa pre\xc5\xbeivel z dru\xc5\xbeino. Hungate, ki med drugim igra \xc5\xa1e kitaro, trobento, bobne in klavir, je aran\xc5\xbeiral, produciral in snemal s \xc5\xa1tevilnimi country glasbeniki, vklju\xc4\x8dno s Chetom Atkinsom. Leta 1998 se je Hungate pridru\xc5\xbeil skupini Toto na turneji ob izdaji albuma Toto XX: 1977-1997, ki vsebuje prej \xc5\xa1e neizdane skladbe skupine Toto. Hungate je prav tako ustanovni \xc4\x8dlan AOR superskupine Mecca, ki sta jo vodila Joe Vana in Fergie Frederiksen, ki je kasneje postal \xc4\x8dlan skupine Toto. Leta 1990 je Hungate izdal svoj edini solo album Souvenir. Pri snemanju albuma je sodeloval tudi bobnar Jeff Porcaro._NEWLINE_V letu 2012 je Hungate \xc5\xa1e vedno bil aktiven kot studijski glasbenik in je ob\xc4\x8dasno \xc5\xa1e nastopal po turnejah z glasbenimi izvajalci kot je Vince Gill. Leta 2014 se je ponovno pridru\xc5\xbeil skupini Toto, da je nadomestil tedanjega gostujo\xc4\x8dega bas kitarista Nathana Easta, ki je sicer nadome\xc5\xa1\xc4\x8dal bolnega Mika Porcara. Na za\xc4\x8detku je skupina objavila novico, da bo Hungate igral le do konca turneje leta 2014, vendar je zaradi Porcarove smrti nadaljeval z igranjem tudi v letu 2015. Posnel je tudi nekaj skladb na albumu Toto XIV._NEWLINE_Leta 2015 je skupina Toto oznanila, da Hungate ne bo ve\xc4\x8d igral s skupino. Nadomestil ga je Leland Sklar.\n_START_SECTION_\nDru\xc5\xbeina\n_START_PARAGRAPH_\nHungate je sin pokojnega ameri\xc5\xa1kega kongresnika Williama L. Hungatea."